10. การควบคุมภายใน

คณะกรรมการได้ตระหนักถึงความจำเป็น และให้ความสำคัญต่อระบบการควบคุมภายใน
เนื่องจากคณะกรรมการมีความรับผิดชอบที่ต้องดำเนินธุรกิจให้เกิดประโยชน์สูงสุดต่อผู้ถือหุ้น
ดังนั้นการมีระบบการควบคุมภายในที่เหมาะสมเพียงพอ
และมีความเป็นปัจจุบันสอดคล้องกับสภาพการดำเนินธุรกิจภายใต้การแข่งขันที่ทวีความรุนแรงและสภาพที่เปลี่ยนแปลง
ซึ่งทำให้คณะกรรมการมั่นใจว่าจะสามารถนำพาบริษัทฯไปสู่เป้าหมายของบริษัทฯได้

คณะกรรมการได้มีการกำหนดเป้าหมาย เพื่อใช้ปฏิบัติตามแนวทางการกำกับดูแลกิจการที่ดี
นอกจากนี้คณะกรรมการและฝ่ายบริหารได้จัดให้มีระบบการควบคุมภายในที่เหมาะสมและมีประสิทธิภาพเพียงพอ
ต่อการป้องกันและบริหารความเสี่ยงที่สำคัญภายใต้สภาวะแวดล้อมในการดำเนินธุรกิจที่มีการเปลี่ยนแปลงอยู่ตลอดเวลา

คณะกรรมการได้มอบหมายให้คณะกรรมการตรวจสอบ ซึ่งประกอบด้วยผู้ทรงคุณวุฒิอิสระจำนวน 3
ท่าน ทำหน้าที่พิจารณาความเหมาะสม
และเพียงพอของระบบการควบคุมภายในโดยรายงานตรงต่อคณะกรรมการบริษัทฯ
โดยมีแผนกตรวจสอบภายในทำหน้าที่รายงานการตรวจสอบภายใน
ประเมินความเหมาะสมและเพียงพอของระบบการควบคุมภายใน

คณะกรรมการตรวจสอบจะร่วมประชุมกับผู้สอบบัญชีอย่างน้อยปีละครั้ง
เพื่อสอบถามถึงประเด็นสำคัญที่เกี่ยวข้องกับระบบงานที่สำคัญ
และการควบคุมภายในอันนำมาประเมินถึงความเหมาะสมและเพียงพอของระบบการควบคุมภายใน
ได้มีการรายงานผลการดำเนินงานในการประชุมคณะกรรมการทุกครั้ง
และเมื่อมีประเด็นปัญหาหรือข้อเสนอแนะในอันที่จะพัฒนาระบบการควบคุมภายในให้เหมาะสมมากขึ้น
ก็จะนำเสนอในรายงานต่อคณะกรรมการบริษัทพร้อมทั้งมีการติดตามผลอย่างต่อเนื่อง

นอกจากนี้
คณะกรรมการตรวจสอบยังได้ให้ความเห็นชอบแก่ฝ่ายบริหารในการจัดทำแผนบริหารความเสี่ยงก่อนนำเสนอต่อคณะกรรมการบริษัทฯเพื่ออนุมัติต่อไป
และให้ความสำคัญกับแผนบริหารความเสี่ยง
เนื่องจากการบริหารความเสี่ยงเป็นเครื่องมือในการบริหารจัดการที่มีคุณค่า
และเป็นส่วนสำคัญในการกำกับดูแลกิจการที่ดี
จัดให้มีการรายงานเกี่ยวกับการบริหารความเสี่ยงในรายงานตรวจสอบภายในเป็นประจำทุกเดือน

รายงานของคณะกรรมการตรวจสอบ

คณะกรรมการตรวจสอบของบริษัทได้รับการแต่งตั้งโดยคณะกรรมการบริษัท
มีคุณสมบัติตามข้อกำหนดของตลาดหลักทรัพย์แห่งประเทศไทย ประกอบด้วย กรรมการอิสระจำนวน 3
คน ได้ผ่านการอบรมและได้รับประกาศนียบัตรหลักสูตร Director Certification Program
ของสมาคมส่งเสริมสถาบันกรรมการบริษัทไทยแล้ว มีรายนามดังต่อไปนี้

1.  นางวรรณพร วีรวรรณ

2.  นายศรีภูมิ ศุขเนตร

3.  นายบำรุง จินดา

คณะกรรมการตรวจสอบมีหน้าที่
และความรับผิดชอบตามที่กำหนดในกฎบัตรของคณะกรรมการตรวจสอบ และได้รับค่าตอบแทนในปี
พ.ศ. 2549 คนละ 240,000 บาท

คณะกรรมการตรวจสอบ ได้มีการประชุมทั้งสิ้น 5 ครั้ง โดยได้เชิญผู้บริหาร ผู้ตรวจสอบภายใน
และผู้สอบบัญชี เข้าร่วมประชุมเมื่อมีวาระที่เกี่ยวข้อง
การปฏิบัติงานของคณะกรรมการตรวจสอบได้ครอบคลุมเรื่องที่มีสาระสำคัญดังต่อไปนี้

1.  การสอบทานงบการเงินรายไตรมาสและงบการเงินประจำปี
    เพื่อให้มั่นใจในรายงานทางการเงินของบริษัทฯและบริษัทย่อยว่าได้จัดทำขึ้นถูกต้องตามที่ควร
    มีการเปิดเผยข้อมูลอย่างเพียงพอและเป็นไปตามมาตรฐานการบัญชีที่รับรองทั่วไป
    ได้สอบทานรายการที่เกี่ยวโยงกัน เพื่อให้มั่นใจว่า ได้ดำเนินการตามปกติธุรกิจ
    และภายใต้หลักเกณฑ์ที่ตลาดหลักทรัพย์แห่งประเทศไทยกำหนดไว้

2.  ได้จัดประชุมร่วมกับผู้สอบบัญชีอิสระเพื่อรับทราบผลการดำเนินงาน
    ปัญหาหรือข้อจำกัดที่เกิดขึ้นระหว่างตรวจสอบ ปรึกษาเกี่ยวกับระบบการควบคุมภายใน
    ระบบการบัญชี พิจารณาผลงานและรายงานของผู้สอบบัญชี

3.  ได้พิจารณาคัดเลือกผู้สอบบัญชีและกำหนดค่าตอบแทนและเสนอต่อคณะกรรมการบริษัทฯเพื่อขออนุมัติจากที่ประชุมผู้ถือหุ้นบริษัทฯต่อไป

4.  งานด้านการตรวจสอบภายในเพื่อให้การปฏิบัติงานตรวจสอบภายในของบริษัทมีประสิทธิภาพมากขึ้น
    คณะกรรมการตรวจสอบได้ว่าจ้างผู้เชี่ยวชาญจากภายนอกมาทำหน้าที่ตรวจสอบภายในโดยรายงานตรงต่อคณะกรรมการตรวจสอบดังเช่นที่เคยปฏิบัติมา
    นอกจากนั้นคณะกรรมการตรวจสอบได้พิจารณาแผนการตรวจสอบประจำปีและได้ขอความเห็นจากผู้สอบบัญชีอิสระทั้งนี้เพื่อให้แน่ใจว่าแผนงานนี้ครบถ้วนรัดกุมดีแล้ว
    และคณะกรรมการตรวจสอบก็ยังได้รับรายงานผลการตรวจสอบภายในเป็นประจำทุกเดือน
    ซึ่งก็จะให้คำแนะนำในเรื่องสำคัญๆที่มีผลต่อประสิทธิภาพการจัดการ การบริหารความเสี่ยง
    การบริหารการจัดเก็บหนี้ การบริหารเงินทุนและงบประมาณ

5.  งานด้านการบริหารความเสี่ยงคณะกรรมการตรวจสอบได้สอบทานแผนบริหาร

ความเสี่ยงประจำปีที่ฝ่ายจัดการได้นำเสนอ
ให้คำแนะนำและรับทราบผลและประเมินการบริหารความเสี่ยงตามรายงานที่ฝ่ายจัดการจัดทำขึ้นเป็นรายไตรมาส

6.  คณะกรรมการตรวจสอบ
    ได้จัดทำรายงานการประชุมของคณะกรรมการตรวจสอบและนำเสนอต่อที่ประชุมคณะกรรมการบริษัทฯอย่างสม่ำเสมอ

สุดท้ายนี้ คณะกรรมการตรวจสอบมีความเห็นว่า รายงานทางการเงิน
ระบบและกระบวนการตรวจสอบภายในตลอดจนการบริหารความเสี่ยงของบริษัทฯได้มีการปฏิบัติและเป็นไปตามระบบการกำกับดูแลที่ดีเสมอมา

นางวรรณพร วีรวรรณ

ประธานกรรมการตรวจสอบ